|  |  |  |
| --- | --- | --- |
| **ΕΛΛΗΝΙΚΗ ΔΗΜΟΚΡΑΤΙΑ**  **ΥΠΟΥΡΓΕΙΟ ΠΑΙΔΕΙΑΣ ΚΑΙ ΘΡΗΣΚΕΥΜΑΤΩΝ**  **----** ΠΕΡΙΦΕΡΕΙΑΚΗ ΔΙΕΥΘΥΝΣΗ Π/ΘΜΙΑΣ & Δ/ΘΜΙΑΣ ΕΚΠΑΙΔΕΥΣΗΣ ΑΝΑΤ. ΜΑΚΕΔΟΝΙΑΣ – ΘΡΑΚΗΣ ---  **ΣΧΟΛΙΚΟΣ ΣΥΜΒΟΥΛΟΣ 8ης ΠΕΡΙΦΕΡΕΙΑΣ**  **ΕΙΔΙΚΗΣ ΑΓΩΓΗΣ & ΕΚΠΑΙΔΕΥΣΗΣ** |  | Kαβάλα 27-9-2013.  Αρ. Πρωτ.: 27 |

|  |  |  |  |  |
| --- | --- | --- | --- | --- |
| **Διεύθυνση** | **:** | Εθνικής Αντίστασης 20 | **ΠΡΟΣ:** | 1. **Διευθύνσεις Σχολείων Α/θμιας & Β/θμιας Εκπαίδευσης, όπου λειτουργούν Τμήματα Ένταξης (ΤΕ)** (Διά των αντίστοιχων Διευθύνσεων A/θμιας και Β/θμιας Εκπαίδευσης ΑΜΘ-Σερρών) 2. **Εκπαιδευτικούς που εργάζονται σε ΤΕ** (Διά των Δ/νσεων των Σχολείων) |
| **ΤΘ** | **:** | 1159 |  |
| **ΤΚ – Πόλη** | **:** | 651 10 Καβάλα |  |
| **Πληροφορίες** | **:** | Ανανίας Π Τοζακίδης |  |
| **Τηλέφωνα** | **:** | 2510291511 & 6944873799 |  |
| **ΦΑΞ** | **:** | 2510291504 |  |
| **Ε – mail**  **Ιστοσελίδα** | **:**  **:** | [symea8@sch.gr](mailto:symea8@sch.gr)  <http://blogs.sch.gr/tananias/> |  |
|  |  |  | **ΚΟΙΝ.:** | 1. Περιφερειακή Διεύθυνση Εκπαίδευσης, AMΘ 2. Προϊσταμένους Επιστημονικής και Παιδαγωγικής Καθοδήγησης A/θμιας και Β/θμιας Εκπαίδευσης, ΑΜΘ 3. Σχολικούς Συμβούλους (δια των αντίστοιχων Διευθύνσεων) 4. Δ/ντές A/θμιας και Β/θμιας Εκπαίδευσης, ΑΜΘ 5. ΚΕΔΔΥ, ΑΜΘ |

**ΘΕΜΑ: «Οδηγίες για τη σύνταξη Ωρολογίου Προγράμματος Τμήματος Ένταξης (ΤΕ)»**

**Σχετ:** 1) ΦΕΚ 1340 της 16-10-2002,

2) ΦΕΚ 449 της 03-04-2007,

3) Ν.3699/2008 (ΦΕΚ 199 της 02/10/2008)

4) Ν. 4186/2013 **(ΦΕΚ 193 της 17/9/2013)**

Σε μια προσπάθεια να συμβάλουμε στη σύνταξη των ωρολογίων προγραμμάτων των ΤΕ, καταθέτουμε την παρακάτω πρόταση, προκειμένου να διασφαλιστεί μια σχετική ομοιομορφία ώστε να είναι πιο ευχερής η θεώρησή τους. Ο/Η Εκπαιδευτικός του ΤΕ σε συνεργασία με το Δ/ντή του Σχολείου, λαμβάνοντας υπόψη το ωρολόγιο πρόγραμμα της Τάξης, τις εκπαιδευτικές ανάγκες του κάθε παιδιού και το διαθέσιμο χρόνο, συμπληρώνει τα συνημμένα έντυπα σύμφωνα με τις οδηγίες που ακολουθούν:

**Έντυπο 1: «Πίνακας Μαθητών ΤΕ - Πρόταση φοίτησης»** (κατατίθεται σε 1 αντίτυπο)

Το έντυπο αυτό έχει ως σκοπό να μας πληροφορήσει τα ονόματα των παιδιών, τη γνωμάτευσή τους και το λόγο φοίτησης στο ΤΕ. Υπενθυμίζουμε ότι το κάθε παιδί παρακολουθεί το ΤΕ μέχρι 10 ώρες την εβδομάδα, πλην εξαιρετικών περιπτώσεων. Τα παιδιά που έχουν μεγαλύτερες ανάγκες ή φοιτούν σε μικρές τάξεις, παρακολουθούν το ΤΕ για περισσότερες ώρες και αντίστροφα. **Τα παιδιά που φοιτούν στο ΤΕ πρέπει να έχουν σχετική εισήγηση από το ΚΕΔΔΥ (παραπομπή σε ΤΕ). Κατ’ εξαίρεση μπορούν να φοιτούν μαθητές των οποίων η γνωμάτευση απ’ το ΚΕΔΔΥ εκκρεμεί και μόνο με τη σύμφωνη γνώμη του Σχολικού Συμβούλου ΕΑΕ. Ακόμη, σύμφωνα με τον πρόσφατο Νόμο (4186/2013, άρθ. 18, παρ. 14), «Τα ΚΕΔΔΥ έχουν την αποκλειστική αρμοδιότητα αναφορικά με την κατάταξη, εγγραφή, μετεγγραφή και φοίτηση στην κατάλληλη σχολική μονάδα ΕΑΕ, καθώς και για το κατάλληλο πλαίσιο υποστήριξης στο γενικό σχολείο».**

Ο/Η Εκπαιδευτικός του ΤΕ αναγράφει στο έντυπο αυτό ολογράφως το ονοματεπώνυμο του μαθητή, την Τάξη-Τμήμα φοίτησης και το σύνολο των ωρών που προτείνεται να φοιτήσει στο ΤΕ. Επιπλέον, συμπληρώνεται ο φορέας γνωμάτευσης και το θέμα που απασχολεί. Π.χ. τη στήλη: *«ΦΟΡΕΑΣ ΓΝΩΜΑΤΕΥΣΗΣ»* αναγράφεται για παράδειγμα: “ΚΕΔΔΥ Δράμας” και στη στήλη: *«ΕΠΙΓΡΑΜΜΑΤΙΚΑ, Η ΓΝΩΜΑΤΕΥΣΗ ΑΝΑΦΕΡΕΙ»*“Διάχυτη αναπτυξιακή διαταραχή”.

Προσοχή, σε περίπτωση που δεν υπάρχει γνωμάτευση, δίνεται υποχρεωτικά η εκτίμηση του εκπαιδευτικού του ΤΕ, ώστε να είναι σύννομη η έγκριση του Σχολικού Συμβούλου και κατ’ επέκταση, η φοίτηση του συγκεκριμένου παιδιού σύμφωνα με την 1η Σχετική.

**Έντυπο 2. «Ομαδοποίηση Μαθητών Τμήματος Ένταξης»** (κατατίθεται σε 1 αντίτυπο):

Είναι αδήριτη ανάγκη το ΤΕ να λειτουργεί με ομάδες μαθητών. Τα παιδιά αισθάνονται καλύτερα όταν αλληλεπιδρούν μεταξύ τους και αναπτύσσουν σχέσεις φιλίας. Οι ομάδες αναπτύσσονται με βάση την ηλικία, το μαθησιακό προφίλ, το ωρολόγιο πρόγραμμα καθώς και τις γνωστικές ελλείψεις των μαθητών.

Ο/Η Εκπαιδευτικός του ΤΕ καταγράφει τα ονοματεπώνυμα των μαθητών ανάλογα με την Ομάδα φοίτησής τους. Στη γραμμή *«Άλλα γν. αντικ. (αναφέρατε)»*, αναγράφονται τυχόν θεματικές, οι οποίες σχετίζονται με ειδική εκπαίδευση χωρίς ταυτόχρονα να μπορούν να τακτοποιηθούν στις κατηγορίες της Γλώσσας ή των Μαθηματικών (π.χ. ψυχοκοινωνική προσαρμογή).

**Έντυπο 3. «Εβδομαδιαίο Ωρολόγιο Πρόγραμμα ΤΕ»** (κατατίθεται σε 3 αντίτυπα):

**Το Ωρολόγιο πρόγραμμα συντάσσεται με γνώμονα την καλύτερη εξυπηρέτηση των μαθητών. Συνίσταται η αποφυγή της πρόωρης αποχώρησης των εκπαιδευτικών των Τ.Ε.** Στο ωρολόγιο πρόγραμμα δεν αναγράφονται τα ονόματα αλλά οι ομάδες των μαθητών. Στα τετράγωνα των διδακτικών ωρών εμφανίζεται η ομάδα με την οποία εργαζόμαστε την αντίστοιχη ώρα, καθώς και το γνωστικό αντικείμενο. Για παράδειγμα, την 1η ώρα της Δευτέρας: «ΟΜΑΔΑ 1 Γλώσσα» κοκ.

|  |  |
| --- | --- |
| ώρα | **ΔΕΥΤΕΡΑ** |
| **1η** | ΟΜΑΔΑ1 Γλώσσα |
| **2η** | ΟΜΑΔΑ 3 Μαθηματικά |
| **3η** | ……… |

**Έντυπο 4. «Δελτίο Τμήματος Ένταξης»** (κατατίθεται σε 1 αντίτυπο):

Σκοπός του εντύπου είναι να συγκεντρώσει βασικές πληροφορίες σχετικά με τα ΤΕ.

Τα συμπληρωμένα έντυπα αναπαράγονται όσες φορές χρειάζεται, υπογράφονται, σφραγίζονται και αποστέλλονται με απλό ταχυδρομείο (όχι συστημένο) μέσω της διεύθυνσης της σχολικής μονάδας, στο Γραφείο του Σχολικού Συμβούλου Ειδικής Αγωγής & Εκπαίδευσης (βλ. λογότυπο εγγράφου).

Ο Σχολικός Σύμβουλος θεωρεί το Εβδομαδιαίο Ωρολόγιο Πρόγραμμα (Έντυπο 3) κρατάει ένα αντίτυπο και αποστέλλει τα υπόλοιπα δύο στην αντίστοιχη Διεύθυνση Εκπαίδευσης (Π.Ε. ή Δ.Ε.), η οποία με τη σειρά της, θα επιστρέψει ένα αντίτυπο στη σχολική μονάδα προέλευσης. (Τα Έντυπα 1, 2 και 4 παραμένουν στο γραφείο του Σχολικού Συμβούλου).

Το θεωρημένο *Εβδομαδιαίο Ωρολόγιο Πρόγραμμα Τμήματος Ένταξης (Έντυπο 3),* αναρτάται σε εμφανές σημείο εντός της σχολικής μονάδας, δίπλα στο πρόγραμμα του σχολείου. Κάθε Εκπαιδευτικός που έχει στην τάξη του μαθητή που παρακολουθεί το ΤΕ, λαμβάνει από τη Δ/νση του Σχολείου αντίγραφο του προγράμματος. Ταυτόχρονα, οι ίδιοι οι μαθητές και κατ’ επέκταση οι γονείς τους, πληροφορούνται για το πρόγραμμα που θα ακολουθήσουν στο ΤΕ.

Παρακαλούμε να συμπληρωθούν τα σχετικά έντυπα και να μας αποσταλούν **έως 25 Οκτωβρίου 2013**.

**Τα συνημμένα έντυπα καθώς και άλλο υλικό μπορείτε να τα βρίσκετε και στην ηλεκτρονική μας διεύθυνση** [**http://blogs.sch.gr/tananias/**](http://blogs.sch.gr/tananias/) **όπου είναι αναρτημένα.** Ο ιστότοπος αυτός έχει ως στόχο να παράσχει έγκαιρη και έγκυρη ενημέρωση σε θέματα Ειδικής Αγωγής. Παράλληλα ευελπιστούμε ότι θα γίνει πεδίο γόνιμου διαλόγου και ανταλλαγής απόψεων για όλους όσους το επιθυμούν.

Με τιμή

Ο Σχολικός Σύμβουλος ΕΑΕ

Ανανίας Π. Τοζακίδης

Δάσκαλος ΕΑΕ

**Συνημμένα**:

α) Έντυπο 1: Πίνακας μαθητών Τμήματος Ένταξης.

β) Έντυπο 2: Ομαδοποίηση Μαθητών Τμήματος Ένταξης.

γ) Έντυπο 3: Εβδομαδιαίο ωρολόγιο πρόγραμμα Μαθητών Τμήματος Ένταξης

δ) Έντυπο 4: Δελτίο Τμήματος Ένταξης